钦定古今图书集成/历象汇编/历法典/第083卷 > 北魏
## 钦定古今图书集成/历象汇编/历法典/第083卷 > 北魏

### 太祖天兴元年冬十一月命太史令晁崇造浑仪考天象

按《魏书太祖本纪》云云。　按《晁崇传》：“崇善天文术数，
知名于时，为慕容垂太史郎。从慕容宝败于参合，获
崇后乃赦之。大祖爱其伎术，甚见亲待。从平中原，拜
太史令。诏崇造浑仪历象日月星辰，迁中书侍郎，令
如故。”

### 太宗永兴四年诏造太史候部铁仪

按《魏书太宗本纪》，不载。　按《隋书天文志》：“后魏道武
天兴初，命太史令晁崇修浑仪，以观星象，十有馀载。
至明元永兴四年壬子，诏造太史候部铁仪，以为浑
天法。考璇玑之其正。铭曰：‘于皇大代，配天比祚。赫赫
明明，声烈遐布。爰造兹器，考正宿度。贻法后叶，永垂
典故’。”其制并以铜铁，唯志星度，以银错之。南北柱曲
抱双规，东西柱直立，下有“十字水平，以植四柱，十字
之上，以龟负双规。”其馀皆与《刘曜仪》大同，即今太史
候台所用也。